《母子虎图为前人题》
明代·倪谦

昔年曾侍朝元殿，虎豹守关龙驭辇。凤皇在薮麟在郊，济济四驭俱入献。

圣皇端拱垂衣裳，大韶击拊谐宫商。至和感召及群物，凤仪兽舞争趋跄。

就中于莬引三子，炳炳文章妥其尾。驯然拜跪伏阑圈，天子见之心亦喜。

一从宦辙走西东，几年不复见汝容。良工笔态巧为此，将汝置之图画中。

目光射人威百步，意气扬扬甚虓武。一声长啸岩壑间，疑有凄风振林薮。

举头高为城，掉尾长为旌。生狞虽可畏，犹识子母情。

一儿顾其母，一儿跳且舞。一儿当母前，相向得其所。

怡怡不见怒与嗔，但觉哺乳恒相亲。磨牙吞噬向百兽，乃能骨肉全天真。

君不见魏家良将初授钺，子肉遗之甘饱啜。又不见广武城头翁就烹，一杯欲索分其羹。

何事人心忍为此，争如物性仁恩明。更忆弘农施化理，斓斑渡河还负子。

胡为仓卒弃吾儿，天岂无知天不畀。人言虎猛，我言虎良，母慈子爱，蔼乎一堂。

曾参之养闵子孝，对此为君歌慨慷。

作者简介：倪谦（1415年～1479年），字克让，号静存，南直隶应天府上元（今江苏南京）人，原籍钱塘（今浙江杭州）。正统四年（1439年）进士，授编修，曾出使朝鲜。天顺初，累迁至学士，侍太子于春宫。后主顺天乡试，因黜权贵之子，被构罪戍边。成化初复职，官至南京礼部尚书。卒谥文僖。天资聪颖，记忆力特强，有《朝鲜纪事》、《辽海编》、《倪文僖公集》等传世。